KIRJALLINEN KYSYMYS E-0627/00 esittäjä(t): Erik Meijer (GUE/NGL) neuvostolle. Kosovo: valtionyritysten yksityistäminen Kosovossa ennen toimivaltaisen valtiovallan vahvistamista.



Virallinen lehti nro 374 E , 28/12/2000 s. 0124 - 0124



KIRJALLINEN KYSYMYS E-0627/00 esittäjä(t): Erik Meijer (GUE/NGL) neuvostolle (2. maaliskuuta 2000) Aihe: Kosovo: valtionyritysten yksityistäminen Kosovossa ennen toimivaltaisen valtiovallan vahvistamista 1. Voiko neuvosto vahvistaa, että uusi hallinto on yksityistänyt tai on parhaillaan yksityistämässä Kosovon tehtaita, kaivoksia, rakennusyhtiöitä ja muita yrityksiä, jotka kuuluivat Jugoslavian valtiolle tai sen puitteissa Serbian osavaltiolle kansallistamisesta ja vuonna 1994 tapahtuneesta työntekijöiden itsehallinnon lakkauttamisesta vuoden 1999 kevääseen asti? 2. Kenelle on UNMIK-hallinnon perustamisen jälkeen maksettu tuotot edellä esitetyssä kysymyksessä tarkoitetuista valtionyrityksistä, mukaan luettuna kaivos- ja teollisuusyritys Tepca, joka vielä vuonna 1996 vei tuotteita 100 miljoonan dollarin edestä, ja Kosovoon kuuluvasta Jugobankan osasta, jonka ranskalainen Société Commerciale de Métaux et de Minéraux haluaa ostaa? 3. Onko yksityistämisen suhteen mitään suunnitelmaa siitä, että yrityksiä koskeva päätösvalta palautetaan Kosovon kansalle vai onko vain rikkailla ulkomaalaisilla yrityksillä mahdollisuus ottaa haltuunsa yrityksiä Kosovossa? Ovatko ulkomaalaiset yritykset jo investoineet Kosovoon? Jos ovat, minne ja miten paljon? 4. Minkä oikeusperustan mukaan yksityistäminen Kosovossa voi tapahtua ilman Jugoslavian tai Serbian hallituksen myötävaikuttamista tai suostumusta, kun otetaan huomioon, että vaikka Kosovo ei käytännössä enää ole niiden vallan alainen, Kosovon valtiollista asemaa ei ole vielä muutettu? 5. Aikooko neuvosto toteuttaa toimenpiteitä sen turvaamiseksi, että yksityistämistä viivytetään siksi kunnes vaalit on pidetty ja Kosovon valtiollinen asema on lopullisesti määritelty, niin että silloin tunnustettu Kosovon valtiovalta voi päättää valtionyritysten omistuksesta? Vastaus (25. toukokuuta 2000) Yhdistyneiden Kansakuntien turvallisuusneuvosto on päätöslauselmassaan 1244 antanut Yhdistyneiden Kansakuntien Kosovon-siviilioperaatiolle (UNMIK) Kosovon alueen ja sen asukkaiden osalta määräysvallan, mukaan lukien kaiken lainsäädäntö- ja toimeenpanovallan, ja sen on huolehdittava siirtymävaiheen hallinnosta. Heinäkuun 25. päivänä 1999 allekirjoitetussa asetuksessa n:o 1999/1 UNMIKin toimivallasta todetaan, että UNMIK hallinnoi irtainta ja kiinteää omaisuutta, mukaan luettuna rahoja, pankkitilejä ja muuta omaisuutta, joka kuuluu Jugoslavian liittotasavallalle tai Serbian tasavallalle tai sen elimille tai joka on rekisteröity näiden nimissä ja joka sijaitsee Kosovon alueella. Neuvosto on tietoinen siitä, että UNMIK kehittelee tietokantaa 156:n Kosovossa sijaitsevan julkisessa omistuksessa olevan yrityksen osalta, mikä on ensimmäinen pyrkimys yhdistää systemaattisella tavalla tietoja Kosovon julkisista yrityksistä. Neuvoston saamien tietojen mukaan UNMIK viimeistelee parhaillaan yksityistämissuunnitelmaa, jossa otetaan huomioon viive, joka liittyy tarvittaviin selvityksiin omistusoikeuksista. Siinä suunnitellaan tämän selvittämisprosessin kanssa rinnakkaisesti tehtävien johtamis-/liisaussopimusten järjestelmää. Yksityistämistä perinteisessä mielessä harkitaan sitten, kun muiden kuin yksityisten yritysten omistussuhteet on selvitetty.